AGORA SZOMBATHELYI KULTURÁLIS KÖZPONT
Kiemelt rendezvények

2013.02.01-2013.04.30
Január 22. kedd 19.00 – AGORA – Művelődési és Sportház

Magyar Kultúra Napi Díjátadó Gála

Fellépnek: Molnár Piroska Kossuth-díjas színművésznő és a VARIDANCE Táncegyüttes.

A VARIDANCE: Montázs című produkciójáról:

Vári Bertalan a hangulatok, érzelmek megjelenítője, úgy hozza létre színpadi alkotásait, mint a megrázott kaleidoszkóp a különleges szín- és formavilágú képeket. A Montázs –
Fergeteges táncok című darabban a magyar néptánc elemeit montírozza össze ismert táncstílusokkal úgy, hogy a látvány az újdonság élményével és erejével ragadja meg a néző
figyelmét. Ahogyan az élet ritmusa változik, ahogy a napok, az események, a hangulatok váltják egymást, ugyanolyan fordulatosan peregnek a válogatott muzsikával összeforrt műsor fejezetei is.
A Montázs a korábbi Vári-koreográfiákhoz hasonlóan kortalan és határtalan „hét nyelven beszélő” táncprodukció: gyereknek és felnőttnek, hazai és külföldi nézőnek egyaránt maradandó élményt nyújtó szórakozás, jó kedvre derítő örömforrás.
Mese nincs, fergeteges táncok viszont igen – ez a Montázs, az új Varidance-táncest legfőbb vonzereje!

Február 13. szerda 19.00 – AGORA - Művelődési és Sportház

BUDAPEST BÁR koncert

Jó adag cigány temperamentum, kitűnő zene, némi magyaros dallamvilág megbolondítva csipetnyi füstös kávéházi hangulattal, ízesítve Karádyval, Jávor Pállal, a XX. század első felének bárzenéjével, filmdalaival és slágereivel - mindez igazi, mai élvonalbeli magyar énekesek előadásában. Korok, generációk és kultúrák találkozása a Budapest Bár - kiváló muzsikusokkal és fantasztikus egyéniségű előadókkal. 

Február 16. szombat 20.00 – AGORA – Művelődési és Sportház

VALENTIN BÁL – „Nem csak a szerelmesek, a város bálja!”

Sztárvendég: Vastag Csaba, az X - Faktor győztese. Közreműködnek a Savaria TSE és a West Side TSE táncosai. A zenét egész éjszaka a Cabo Wabo Party Band szolgáltatja.

Március 13. szerda 19.00 – AGORA – Művelődési és Sportház

Elton John &Tim Rice: AIDA – musical az örök szerelemről – a Ram Colosseum, a főváros első élményszínházának előadásában

Az operából ismert, lebilincselő és tragikus történet nyomán írt musical első változatát 1998-ban mutatták be Atlantában. Az Aida népszerűsége, azóta is töretlen, világszerte tucatnyi helyszínen játsszák egy időben. A mű jogaival rendelkező Music Theatre International tulajdonosa itt volt a 2007-es premieren, és nyilatkozata szerint a világ addigi legjobb Aida adaptációját tekinthette.

Március 14. csütörtök 19.00 – AGORA – Művelődési és Sportház

A 25 éves CSÍK zenekar születésnapi koncertje
A zseniális Quimby és Kispál feldolgozások mellett, Kárpát-medencei autentikus népzenei körútra hív mindannyiunkat a 2009-ben Magyar Örökség-díjat átvevő zenekar. Az új élményt a koncerten tevékeny szerepet vállaló Kecskeméti Szimfonikus Zenekar biztosítja. A kodályi és bartóki hagyományok hangsúlyosabb szerepet kapnak a születésnapi koncerten, de természetesen nem maradhatnak el a nagy slágerek sem.

Április 11. csütörtök 19.00 – AGORA – Művelődési és Sportház

ZORÁN koncert

Zorán az elmúlt két évben folyamatosan járta az országot új lemezével és teltházas koncerteket tartott. A 2013-as év is koncertezéssel fog telni és egy időpont már biztos. 2013. április 11-én Szombathelyen ad koncertet!
Az utóbbi években nagyon fölértékelődött a Zorán-jelenség. Nemcsak amiatt, amivé a kitűnő muzsikus egészen kivételes pályafutása során lett, hanem talán egyre inkább annak okán is, amivé nem lett. Nem kopott meg a hangja, sőt az idő múlásával mintha évről évre szebben énekelne, mintha előadó-művészete az utóbbi évtizedben teljesedett volna ki igazán. Nem lett a korát titkoló zenebohóc, de nem lett ősz szakállú bölcs sem - mindig tudott az "évszakainak" megfelelően élni. Nagyon nehéz ezt a mondatot megfogalmazni - alkotó emberről szólva majdhogynem lehetetlen -, ezúttal mégsem kerülhető meg: Zorán egyszerűen értékeket teremtő és közvetítő, meglehet, örökérvényű, s ami tán a legfontosabb: mindvégig hiteles előadó volt és maradt. 

Április 13. szombat 19.00 – AGORA – Művelődési és Sportház

RADICS GIGI és a Savaria Szimfonikus Zenekar koncertje

Igazi exkluzivitás vár mindazokra, akik ellátogatnak ezen az áprilisi szombaton az MSH-ba. Napjaink talán legjobb, és a nemzetközi hírnévhez legközelebb került énekesnője közös koncertet ad a szombathelyi szimfonikusokkal. És azt már sokan tudják, hogy ők sem mindig a komolyzenével foglalkoznak…

Április 28. vasárnap – Fő tér

A TÁNC VILÁGNAPJA

A város hagyományaihoz hűen, idén is megrendezésre kerül Szombathelyen a Tánc Világnapja 2013. április 28-án, vasárnap. Ezen a napon a városban működő valamennyi táncos megmozdul, megmutatva, hogy Szombathely művészeti életének legjelentősebb ága az övék: mennyiségben és minőségben egyaránt. A rendezvény Tánctere 2 év után újra Szombathely Fő tere lesz, ahol a város táncegyüttesei, művészeti iskolái, közel 1000 táncos mutatkozik be.

